32011D0009
L 006/30
SLUŽBENI LIST EUROPSKE UNIJE
ODLUKA KOMISIJE
od 10. siječnja 2011.
o izmjeni Odluke 2010/89/EU u pogledu prijelaznih mjera u vezi s primjenom određenih strukturnih zahtjeva iz uredaba (EZ) br. 852/2004 i (EZ) br. 853/2004 Europskog parlamenta i Vijeća na objekte u Rumunjskoj
(priopćena pod brojem dokumenta C(2010) 9695)
(Tekst značajan za EGP)
(2011/9/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 852/2004 Europskog parlamenta i Vijeća od 29. travnja 2004. o higijeni hrane (1), a posebno drugi stavak njezinog članka 12.,
uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju posebnih higijenskih pravila za hranu životinjskog podrijetla (2), a posebno drugi stavak njezinog članka 9.,
budući da:
(1)
Odlukom Komisije 2010/89/EU od 9. veljače 2010. o prijelaznim mjerama u pogledu primjene određenih strukturnih zahtjeva iz uredaba (EZ) br. 852/2004 i (EZ) br. 853/2004 Europskog parlamenta i Vijeća na određene objekte za meso, proizvode ribarstva i proizvode od jaja te na hladnjače u Rumunjskoj (3) ograničava se primjena određenih strukturnih zahtjeva utvrđenih u tim uredbama na određene objekte i hladnjače u toj državi članici. Te se prijelazne mjere primjenjuju do 31. prosinca 2010.
(2)
Odlukom 2010/89/EU također se predviđa da se proizvodi proizvedeni u objektima ili uskladišteni u hladnjačama navedenim u njezinim prilozima od I. do IV. mogu stavljati samo na domaće tržište ili upotrebljavati za daljnju preradu u objektima.
(3)
U listopadu 2010., Rumunjska je obavijestila Komisiju da su nakon ocjene koju su izvele njihove veterinarske službe određeni objekti navedeni u toj Odluci završili svoj program unapređenja i bili su odobreni, dok su neki objekti bili zatvoreni. Stoga popise u prilozima Odluci 2010/89/EU treba ažurirati. Priloge toj Odluci treba stoga na odgovarajući način izmijeniti.
(4)
Rumunjska je procijenila da od 117 objekata na koje se odnose programi unapređivanja, 36 objekata koji se bave mesom, tri objekta koji se bave proizvodima ribarstva i jedna hladnjača neće moći završiti svoje programe do 31. prosinca 2010., iako su već postigli naprednu razinu usklađenosti.
(5)
Rumunjska je ocijenila da bi dotični objekti trebali biti potpuno usklađeni s relevantnim strukturnim zahtjevima utvrđenim u Uredbama (EZ) br. 852/2004 in (EZ) br. 853/204 do 31. prosinca 2011. U svjetlu strukturnih unapređenja koja su u tijeku, potrebno je do tog datuma produljiti razdoblje primjene prijelaznih mjera predviđenih u Odluci 2010/89/EU.
(6)
Stanje u toj državi članici treba preispitati prije 31. prosinca 2011. Stoga Rumunjska mora do 31. listopada 2011. podnijeti Komisiji izvješće o napretku postignutom u unapređenju dotičnih objekata i hladnjača.
(7)
Razdoblje primjene Odluke 2010/89/EU treba stoga produljiti do 31. prosinca 2011.
(8)
Osim toga, kako bi se osigurao kontinuitet prijelaznih mjera i spriječio bilo kakav poremećaj u industriji, ova se Odluka treba primjenjivati od 1. siječnja 2011.
(9)
Odluku 2010/89/EU treba stoga na odgovarajući način izmijeniti.
(10)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Odluka 2010/89/EU mijenja se kako slijedi:
1.
U članku 2., datum „31. prosinca 2010.” zamjenjuje se datumom „31. prosinca 2011.”
2.
Članak 3. mijenja se kako slijedi:
(a)
u uvodnoj frazi, datum „31. prosinca 2010.” zamjenjuje se datumom „31. prosinca 2011.”;
(b)
točka (c) briše se.
3.
U članku 4. stavku 1., uvodna fraza se zamjenjuje sljedećim:
„1. Proizvodi koje su proizveli objekti navedeni u prilozima I. ili II. ili koji su uskladišteni u objektima navedenim u Prilogu IV.:”
4.
U članku 5. stavku 2. datum „31.listopada 2010.” zamjenjuje se datumom „31. listopada 2011.”
5.
U članku 6., datum „31. prosinca 2010.” zamjenjuje se datumom „31. prosinca 2011.”
6.
Prilozi se mijenjaju u skladu s Prilogom ovoj Odluci.
Članak 2.
Ova se Odluka primjenjuje od 1. siječnja 2011.
Članak 3.
Ova je Odluka upućena državama članicama.
Sastavljeno u Bruxellesu 10. siječnja 2011.